Diari Oficial de la Generalitat Valenciana


Sumari del DOGV 3446, del 03-03-1999 (1999/1702)

ORDRE de 22 de febrer de 1999, de la Conselleria de Cultura, Educació i Ciència, per la qual es convoquen ajudes per a finançar activitats de les confederacions, federacions i associacions de pares i mares d'alumnes de centres docents no universitaris de la Comunitat Valenciana, sostinguts amb fons públics.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3446

Data del DOGV
:   03-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/1702


Data del document
:   22-02-1999

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

 Descriptors 

:   * suport econòmic
    * ajuda pública
    * associació
    * centre d'ensenyament
    * alumne
    * ensenyament primari
    * ensenyament secundari
    * parentiu

ORDRE de 22 de febrer de 1999, de la Conselleria de Cultura, Educació i Ciència, per la qual es convoquen ajudes per a finançar activitats de les confederacions, federacions i associacions de pares i mares d'alumnes de centres docents no universitaris de la Comunitat Valenciana, sostinguts amb fons públics. [1999/X1702]
  
El Decret 126/1986, de 20 d'octubre, del Consell de la Generalitat Valenciana (DOGV núm. 466, de 14 de novembre), pel qual es regula la participació, funcionament i atribucions de les confederacions, federacions i associacions de pares i mares d'alumnes de centres docents no universitaris de la Comunitat Valenciana, preveu, en l'article 13, la concessió de les ajudes i subvencions conforme a criteris de publicitat, concurrència i objectivitat, dins de les disponibilitats pressupostàries.
  
Entre els principis que inspiren els decrets 233/1997 i 234/1997, de 2 de setembre, pels quals s'aproven els reglaments orgànics i funcionals de les escoles d'Educació Infantil i col·legis d'Educació Primària i dels instituts d'Educació Secundària, destaca la concepció participativa de l'activitat escolar i de la gestió dels centres. Esta participació s'articula a través del consell escolar del centre, en què els diferents sectors de la comunitat promouen, dirigixen i supervisen el seu propi projecte educatiu.
  
En este context, els pares i mares de l'alumnat del centre ocupen un lloc destacat com a entitats per a la participació i la col·laboració en el funcionament del centre educatiu, a través dels òrgans que els són propis. En este sentit, no podrien exercir les funcions que els són pròpies ni tindre l'adequada representació en els diferents nivells participatius que la normativa vigent els proporciona en els consells escolars municipals i territorials, el Consell Escolar Valencià i la Mesa de Pares, si les associacions de pares i mares d'alumnes es limitaren en la seua tasca a l'àmbit aïllat del seu propi centre, sense potenciar els vincles interassociatius, propiciant la creació i pertinença a les confederacions i federacions que les representen.
  
El caràcter limitat dels recursos disponibles per a les ajudes i la necessitat de procurar l'eficàcia en la despesa i l'enfortiment del moviment associatiu de pares i mares, aconsellen restringir la concessió de subvencions a les confederacions i federacions d'àmbit provincial o superior que agrupen un nombre significatiu d'entitats, tot això sense perjuí que les mesures redunden més directament en els projectes d'activitats de les associacions de pares i mares d'alumnes, coordinades per les seues federacions i confederacions, a fi que la participació d'estes entitats en els centres educatius sostinguts amb fons públics de la Comunitat Valenciana fomenten i consoliden el moviment associatiu de pares i mares d'alumnes.
  
Les ajudes tenen com a finalitat sufragar les despeses de les confederacions i federacions d'associacions de pares i mares d'alumnes que es produïsquen en ocasió de la realització d'activitats encaminades a fomentar la participació de pares i mares en la gestió i en el control dels centres; també cal considerar que les entitats tenen unes despeses produïdes pel funcionament dels seus serveis administratius bàsics, i per això es considera oportú subvencionar les despeses.
  
La consolidació del moviment associatiu de pares i mares d'alumnes dels centres docents no universitaris de la Comunitat Valenciana, sostinguts amb fons públics, fa oportú oferir una quantitat pressupostària destinada a fomentar, amb caràcter prioritari, els projectes d'activitats de les associacions de pares i mares d'alumnes els fins i àmbits d'actuació de les quals es realitzen en zones de condicions socioeconòmiques desfavorables, prioritzant especialment les entitats que estiguen constituïdes en centres que tinguen aprovat un projecte de compensació educativa o que tinguen classificats llocs de treball docents com d'especial dificultat, prestant atenció, d'altra banda, a les associacions constituïdes en centres d'educació especial o que atenguen alumnes les necessitats físiques, psíquiques, motores o sensorials dels quals requerisquen una singular o especial atenció.
  
La transparència i el rigor que han d'informar la gestió dels fons públics exigixen l'adopció de mesures dirigides a assegurar que les ajudes es destinen a les finalitats previstes, respectant la normativa vigent.
  
Per tot això, a fi d'aconseguir els objectius a què s'ha fet referència i tenint en compte la proposta majoritària de la Mesa de Pares/Mares i Administració Educativa, es fa necessària la convocatòria d'ajudes econòmiques que faciliten a les associacions de pares i mares d'alumnes la incorporació i participació en confederacions i federacions que facen possible l'adequada via representativa en els nivells que la norma vigent determina.
  
Amb esta finalitat i en ús de les facultats que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
1. Es convoquen ajudes per a subvencionar el funcionament i les activitats pròpies de:
  
1.1 Les confederacions amb seu i àmbit d'activitat en tota la Comunitat Valenciana, i les federacions d'associacions de pares i mares d'alumnes d'àmbit territorial provincial i amb seu a la Comunitat Valenciana, que representen almenys el 30% de les associacions de pares i mares d'alumnes dels seus àmbits territorial i competencial dins dels nivells obligatoris d'ensenyament.
  
1.2 Les associacions de pares i mares d'alumnes que tinguen algun dels següents requisits:
  
- Que els seus fins o àmbits d'actuació es realitzen en centres on s'haja aprovat, per al curs 98/99, el desplegament de projectes de compensació educativa.
  
- Que els seus fins o àmbits d'actuació es realitzen en centres on s'hagen classificat llocs de treball docents com d'especial dificultat per al curs 98/99.
  
- Que es troben constituïdes en centres d'Educació Especial o que atenguen, conforme als seus projectes d'activitats, alumnes les necessitats físiques, psíquiques, motores o sensorials dels quals requerisquen una singular o especial atenció.
  
2. Les ajudes es destinaran a subvencionar les despeses ocasionades pel funcionament i les activitats realitzades durant l'any 1999 per les confederacions, federacions i associacions de pares i mares d'alumnes a què es referix la present ordre.
  
Segon
  
L'import global màxim destinat a les ajudes a què es referix la disposició primera de la present ordre és de 30 milions de pessetes (44.804.460 PTA).
  
Esta quantitat s'abonarà a càrrec de la línia de subvenció 401/000/99 de l'aplicació pressupostària 63.20.927.52 de l'exercici econòmic de 1999 i es distribuirà de la manera següent:
  
a) Entre les confederacions a què es referix la present ordre deu milions cinc-centes mil pessetes (26.305.248 PTA).
  
b) Entre les federacions especificades en la present disposició divuit milions nou-centes mil pessetes (89.960.477 PTA).
  
c) Entre les associacions de pares i mares d'alumnes assenyalades en l'apartat primer, sis-centes mil pessetes (600.000 PTA), distribuïdes en 12 ajudes de cinquanta mil pessetes (50.000 PTA).
  
Tercer
  
S'aproven les bases (annex I) per què es regix la convocatòria i els models de sol·licitud i de rebut per col·laboracions ocasionals (annexos II i III, respectivament).
  
DISPOSICIONS FINALS
  
Primera
  
Es delega en el subsecretari de la Conselleria de Cultura, Educació i Ciència la competència per a resoldre la present convocatòria d'ajudes.
  
Segona
  
Contra la present ordre que posa fi a la via administrativa, es podrà interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptats tots dos des de l'endemà de la publicació en el Diari Oficial de la Generalitat Valenciana. Tot això de conformitat amb els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 22 de febrer de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases de la convocatòria d'ajudes
  
1. Objecte de les ajudes
  
L'objecte de les ajudes és coadjuvar al foment d'activitats per part de les confederacions, federacions i associacions de pares i mares d'alumnes que es dirigisquen al compliment de les finalitats a què es referix l'article 5 del Decret del Consell 126/1986, de 20 d'octubre, pel qual es regulen les entitats anteriors.
  
Queden compreses les activitats efectuades durant l'any 1999, encara que s'hagen realitzat abans de la publicació de la convocatòria en el Diari Oficial de la Generalitat Valenciana, fins al terme concedit per a la justificació de les despeses de les activitats previstes en els projectes corresponents.
  
2. Sol·licitants
  
2.1 Podran sol·licitar les ajudes les confederacions, federacions i associacions de pares i mares d'alumnes a què es referix l'apartat primer de l'ordre, que complisquen els requisits següents:
  
2.1.1 Tindre establida la seu i l'àmbit d'activitat a la Comunitat Valenciana.
  
2.1.2 Estar legalment constituïdes i inscrites en el registre d'associacions.
  
2.1.3 En el cas de les confederacions, estar integrades únicament per federacions d'associacions de pares i mares d'alumnes legalment constituïdes.
  
En el cas de les federacions, estar integrades únicament per associacions de pares i mares d'alumnes legalment constituïdes.
  
En el cas de les associacions, estar integrades únicament per pares i mares o tutors dels alumnes que cursen estudis en centres docents no universitaris de la Comunitat Valenciana, sostinguts amb fons públics.
  
2.1.4 Realitzar les activitats per a les quals se sol·licita l'ajuda.
  
3. Sol·licituds i documentació
  
3.1 Les sol·licituds es dirigiran a la Conselleria de Cultura, Educació i Ciència i es podran presentar al Registre General d'esta, al Registre de les direccions territorials de Cultura i Educació, o als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A les sol·licituds, ajustades al model oficial que figura com a annex II de l'ordre, s'adjuntarà la documentació següent:
  
3.1.1 Projecte d'activitats per al qual se sol·licita l'ajuda i pressupost per al finançament. Els diferents projectes activitats s'ajustaran al que s'indica en l'apartat 4 de les bases.
  
3.1.2 Fotocòpia dels estatuts i documents que acrediten la legal constitució i inscripció de la confederació, federació o associació de pares i mares d'alumnes.
  
3.1.3 Fotocòpia del codi d'identificació fiscal de l'entitat sol·licitant.
  
3.1.4 Certificat actualitzat del Registre d'Associacions en què consten les federacions o, si és el cas, associacions de pares i mares d'alumnes que les integren, emés, com a màxim, dins del termini de presentació de sol·licituds.
  
3.1.5 Certificat de l'acord que acredita la representació de la persona firmant de la sol·licitud.
  
3.1.6 Per a les federacions i confederacions, ratificació de l'òrgan competent de l'entitat sol·licitant del pagament de la subvenció.
  
3.2 Els qui en les convocatòries dels anys 1992 a 1998 hagen presentat correctament els documents previstos en els apartats 3.1.2 i 3.1.3, sense que s'hi haja produït variació, estaran exempts d'aportar els documents, sense perjuí d'aportar-los a requeriment de l'administració.
  
3.3 Quan les sol·licituds de les entitats no complisquen els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'aporte la documentació exigible d'acord amb les bases, segons establix l'article 71 de la mencionada llei, es requerirà l'interessat perquè, en el termini de 10 dies, esmene la falta o aporte els documents preceptius, amb indicació que, si no ho fa així, es considerarà que ha desistit de la petició i s'arxivarà l'expedient sense més tràmits.
  
3.4 El termini per a la presentació de sol·licituds serà d'un mes a partir de la data d'entrada en vigor de la present ordre.
  
D'acord amb la Instrucció 6/96-SG, de 10 de setembre de 1996, de la Secretaria General de la Conselleria de Cultura, Educació i Ciència, si el termini acaba en dia inhàbil o dissabte s'entendrà prorrogat fins al primer dia hàbil següent.
  
4. Criteris per a la concessió d'ajudes
  
4.1 Despeses produïdes pel funcionament i per les activitats de les confederacions i federacions.
  
Les ajudes es concediran en funció del nombre d'associacions de pares i mares d'alumnes que les integren, segons el certificat actualitzat del Registre d'Associacions a què es referix la base 3.1.4 de l'ordre.
  
4.2 Despeses produïdes pel funcionament i les activitats de les associacions de pares i mares d'alumnes a què es referix la present convocatòria.
  
Per a la concessió de les ajudes es valoraran els criteris següents:
  
a) Nombre d'unitats (si és el cas, concertades) o especialitats (en el cas d'ensenyaments especialitzats) que tinga el centre docent en què estiga constituïda l'associació de pares i mares d'alumnes.
  
El nombre d'unitats o especialitats serà igual al nombre de punts que els correspondran per este concepte.
  
b) En cas de ser més favorable es considerarà, en lloc del que preveu l'apartat anterior, la puntuació resultant d'aplicar la mitjana aritmètica del nombre d'unitats, si és el cas concertades, o especialitats que tinguen la totalitat dels centres les associacions de pares i mares dels quals hagen presentat sol·licitud ajustada a les bases de la present convocatòria.
  
A l'apartat anterior se sumarà la puntuació que corresponga en funció de la valoració atribuïda al projecte d'activitats presentat. La comissió avaluadora atorgarà als projectes fins a un màxim de 5 punts, tenint en compte l'adequació als fins establits en l'article 5 del Decret 126/1986, de 20 d'octubre.
  
La comissió avaluadora podrà fixar la puntuació que s'assignarà a cada finalitat o grup de finalitats previstes en l'article 5 del mencionat decret.
  
4.2.1 En el cas d'associacions de pares i mares d'alumnes que no estigueren incardinades en un únic centre docent, sempre que estiguen constituïdes conforme al Decret 126/1986, de 20 d'octubre, seran valorades en funció dels criteris següents:
  
a) Mitjana aritmètica del nombre d'unitats, si és el cas concertades, o especialitats que tinguen la totalitat dels centres les associacions de pares i mares dels quals hagen presentat sol·licitud ajustada a les bases de la convocatòria.
  
El nombre resultant de l'operació serà igual al nombre de punts que els correspondran per este concepte.
  
b) Puntuació en funció de la valoració del projecte d'activitats presentat, en la forma prevista en la base 3, apartat 3.1.1 del present annex.
  
4.2.2 D'acord amb els criteris anteriors es formarà un llistat ordenat de major a menor puntuació. Les 12 primeres de la llista resultaran adjudicatàries de l'ajuda. En el cas que no resulte adjudicada alguna de les ajudes susdites, el seu import econòmic acreixerà la resta de les ajudes concedides.
  
4.3 No seran objecte d'ajuda les despeses sumptuàries.
  
5. Resolució
  
Correspondrà al subsecretari, per delegació del conseller de Cultura, Educació i Ciència, la resolució de la convocatòria a proposta de la comissió avaluadora, integrada per:
  
- El cap del Servei de Relacions Institucionals i Participació Social, que farà de president.
  
- Un funcionari/a que preste serveis en la Secretaria General, que farà de secretari.
  
- Un assessor jurídic.
  
- Un funcionari/a que preste serveis en la Direcció General de Centres Docents.
  
- Un funcionari/a que preste serveis en la Direcció General d'Ordenació i Innovació Educativa i Política Lingüística.
  
- Un representant per cada una de les confederacions i federacions d'associacions de pares i mares d'alumnes de la Comunitat Valenciana, a què es referix l'apartat 1 de la disposició primera de l'ordre, com a observadors, amb veu però sense vot.
  
La resolució provisional serà notificada per correu certificat a les entitats interessades, perquè en el termini de deu dies hàbils des de la recepció de la notificació formulen reclamacions i presenten la documentació i justificacions que estimen pertinents.
  
Estudiades les reclamacions, la comissió avaluadora elevarà la proposta de resolució al subsecretari de la Conselleria de Cultura, Educació i Ciència, qui dictarà la resolució definitiva de concessió de les ajudes, en què s'estimaran o desestimaran les reclamacions presentades.
  
La resolució definitiva de concessió de les ajudes serà publicada en el Diari Oficial de la Generalitat Valenciana.
  
La resolució definitiva de concessió de les ajudes es dictarà dins dels dos mesos següents a l'acabament del termini de presentació de sol·licituds. Si transcorregut el termini no s'ha dictat, s'entendran desestimades les sol·licituds, sense perjuí del que es dispose quan recaiga resolució expressa.
  
6. Adjudicació i pagament de les subvencions
  
Les ajudes s'atorgaran en funció dels criteris de la base 4 i podran ser subvencionades la totalitat o una part de les despeses pressupostades, sense que en cap cas puga excedir la quantia del cost de l'activitat.
  
Una vegada dictada la resolució expressa pel subsecretari, es podran fer pagaments parcials de la subvenció sempre que les entitats beneficiàries hagen presentat els documents a què es referix la base següent.
  
Per a les associacions de pares i mares d'alumnes, el termini de presentació dels justificants de despesa finalitzarà el 19 de novembre de 1999.
  
Per a les confederacions i federacions d'associacions de pares i mares d'alumnes, els terminis de presentació de justificants de despeses seran, sense perjuí que es presenten tots en l'últim període, els següents: 1 de juny de 1999, 30 de setembre de 1999 i 30 de novembre de 1999.
  
Segons preveu l'article 47 bis de la Llei d'Hisenda Pública de la Generalitat Valenciana, es podrà lliurar anticipadament, amb aval previ, en els següents percentatges:
  
- El 40% de l'import de la subvenció una vegada concedida.
  
- El 20% quan es justifique una despesa contreta per un import equivalent al 60% del total de la subvenció.
  
- El 40% restant quan es presente la justificació d'haver contret una despesa equivalent al 100% de la subvenció concedida.
  
Si dels justificants de despeses presentats resulta un import inferior a l'ajuda concedida, es procedirà a la reducció automàtica de la subvenció en la quantia necessària perquè l'ajuda no excedisca la despesa justificada.
  
Si alguna de les associacions de pares d'alumnes beneficiàries no justifica parcialment o totalment l'ajuda concedida, esta passarà automàticament a l'associació de pares d'alumnes que haja aconseguit major puntuació entre les no beneficiàries.
  
Si alguna federació o confederació beneficiàries no justifica parcialment o totalment l'ajuda concedida, esta passarà automàticament a ser adjudicada entre les altres federacions i confederacions beneficiàries, aplicant els criteris utilitzats per a la concessió, i el període de presentació de justificants acabarà el 20 de desembre.
  
7. Obligacions dels beneficiaris
  
Els beneficiaris de les ajudes queden subjectes al compliment de les següents obligacions, dins del termini establit:
  
1. Presentar justificants que acrediten la realització de les despeses per a les quals es va concedir l'ajuda, segons la legislació vigent.
  
Les factures o justificants presentats hauran de ser originals o fotocòpia compulsada i ser emesos a nom de la confederació, federació o associació de pares i mares d'alumnes, i no serà vàlida la justificació que es realitze amb document expedit a nom d'una altra entitat distinta.
  
Per a acreditar les despeses derivades del personal, es presentarà la nòmina corresponent segons el model oficial, en original o fotocòpia compulsada.
  
Quan es tracte de justificar les col·laboracions ocasionals, s'aportaran els rebuts en què consten les dades del perceptor, el NIF, el concepte pel qual es retribuïx, així com les dades relatives a la confederació, federació o associació de pares i mares d'alumnes beneficiària, segons el model que figura com a annex III.
  
Les despeses de restauració, allotjament i desplaçament presentades per les confederacions i federacions hauran de justificar-se documentalment mitjançant factura emesa a nom de l'entitat associativa, que s'acompanyarà del certificat de l'organització que descriga la despesa i acredite que es produïx per la realització d'activitats pròpies de l'entitat, amb indicació de dates i persones que realitzen la despesa en nom de l'organització.
  
Podrà acompanyar-se, a més, de la documentació oficial que acredite el motiu de la realització de l'activitat (assistència a reunions en l'administració, etc.).
  
Se n'exclouen les despeses que siguen objecte de subvenció per una altra via.
  
2. Presentar un informe-memòria que reculla i avalue els resultats de les activitats realitzades.
  
3. Aportar, si és el cas, un certificat de la secretaria de la confederació, federació o associació de pares i mares d'alumnes sol·licitant on es facen constar els ingressos reals que han produït les activitats objecte de subvenció.
  
4. Les entitats beneficiàries hauran d'acreditar, prèviament al cobrament de l'ajuda, que es troben al corrent en les seues obligacions tributàries i amb la Seguretat Social, en la forma que determina l'Ordre de 30 de maig de 1996, de la Conselleria d'Economia i Hisenda. Queden exemptes de l'acreditació les entitats que reben una ajuda inferior a tres-centes mil pessetes (300.000 PTA).
  
5. Tornar l'import total o parcial de l'ajuda rebuda si la despesa no s'ha produït, si es comprova una modificació substancial dels fins en funció dels quals es va concedir l'ajuda, o si per la percepció d'altres subvencions o ingressos es cobria l'import total de la despesa.
  
6. Estar sotmesos a les actuacions de comprovació que efectuarà la Conselleria i a les de control financer que corresponen a la Intervenció General, en relació amb l'ajuda concedida.
  
7. Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat, procedents de qualsevol administració o ens públic.
  
8. Efectes en cas d'incompliment
  
En cas d'incompliment de qualsevol dels requisits estipulats en la convocatòria, caldrà ajustar-se a l'article 47.9 del Text Refós de la Llei d'Hisenda Pública de la Generalitat Valenciana.
  
Annex II
  
Sr./Sra. ... en representació
  
de ... que té la
  
seu establida a ... CP ...
  
carrer/plaça ... núm. ... telèfon ... CIF ...
  
entitat bancària ... clau ...
  
adreça/sucursal ... clau ...
  
població ... núm. compte ...
  
Expose:
  
1. Que l'entitat que represente complix tots els requisits establits en l'Ordre de 22 de febrer 1999, de la Conselleria de Cultura, Educació i Ciència, per la qual es convoquen ajudes per a les confederacions, federacions i associacions de pares i mares d'alumnes.
  
2. Que acompanye la sol·licitud de la documentació que s'assenyala:
  
( ) Projecte d'activitats, amb indicació del pressupost per al finançament.
  
( ) Fotocòpia dels estatuts i documents que acrediten la legal constitució i inscripció de l'entitat sol·licitant.
  
( ) Fotocòpia del CIF.
  
( ) Certificat de l'acord que acredita la representació de la persona firmant de la sol·licitud.
  
( ) Certificat del Registre d'Associacions on consten les associacions o federacions integrades en l'entitat sol·licitant. (Solament confederacions i federacions.)
  
( ) No aporte els documents de la base 3.1.2 i/o 3.1.3 per haver-los aportat el 1992, 1993, 1994, 1995, 1996 , 1997 o 1998.
  
Sol·licite: participar en la convocatòria d'ajudes de la citada ordre i la concessió d'una subvenció de ... pessetes.
  
............, ..... de ........... de 1999
  
Firma:
  
CONSELLERIA DE CULTURA, EDUCACIÓ I CIÈNCIA. SUBSECRETARIA
  
Av. Campanar, 32, 46153 València
  
Annex III
  
Rebut per col·laboracions ocasionals
  
Sr./Sra. ..., amb NIF ... i domicili a ..., he rebut de la confederació/federació/associació de pares i mares d'alumnes ..., l'import de ... pessetes, en concepte d'honoraris per ...
  
...
  
...
  
...
  
...
  
... (breu descripció de l'activitat que es remunera, indicant la data).
  
..., ... de ... de 1999